Egy régi Kálvin-templomban
Papunk ravasz, öreg bölcs,
Húsz éve is az volt már.
Templomunk Kálvin-templom,
Nincs benne cifra oltár,
A textus ma is Jézus
Épen úgy, mint húsz éve:
"Megtöretett a teste,
Megtöretett a teste,
Kiontatott a vére."

Jártam turista kedvvel,
Vonatoztam, hajóztam,
De templom rég nem látott
Így, imádkozó pózban.
Be jó volna kacagni
Húsz év után megtérve:
"Megtöretett a teste,
Megtöretett a teste,
Kiontatott a vére."

A hivek nagy, szent hittel
Figyeltek ott körültem.
Én, ha nem kacaghattam,
Legalább is röpültem.
Ámenre tértem vissza
Húsz évből az igére:
"Megtöretett a teste,
Megtöretett a teste,
Kiontatott a vére."
Versek